b'\n_START_ARTICLE_\nPrivat de Mende\n_START_SECTION_\nBiografia\n_START_PARAGRAPH_\n\xc3\x89s citat per Gregori de Tours, que el qualifica com a "episcopus urbis Gabalitanae" ("bisbe de la ciutat [el pa\xc3\xads] de Gavald\xc3\xa0") i Venanci Fortunat (Carmina, VIII, 3; 161-162: \xc2\xabPrivatum Gabalus, Iulianum Avernus abundans, Ferreolum pariter pulchra Vienna gerit.\xc2\xbb_NEWLINE_Privat havia estat enviat pel bisbe Austremoni de Clarmont a evangelitzar el pa\xc3\xads del Gavald\xc3\xa0, i s\'establ\xc3\xad, probablement, a Anderitum o Gabalum. Mende no era llavors una ciutat. Mende com a seu de la di\xc3\xb2cesi nom\xc3\xa9s est\xc3\xa0 testimoniada a partir del segle X; probablement, a partir de la destrucci\xc3\xb3 d\'Anderitum, la seu es trasllad\xc3\xa0 a Mende, on havia estat martiritzat i sebollit Privat. Segons aix\xc3\xb2, hauria estat el primer bisbe de la regi\xc3\xb3. Tanmateix, tamb\xc3\xa9 hi ha dubtes que realment fos bisbe, ja que les not\xc3\xadcies sobre la di\xc3\xb2cesi s\xc3\xb3n posteriors._NEWLINE_Privat es retirava sovint a fer preg\xc3\xa0ria i penit\xc3\xa8ncia a una cova del mont Mimat, prop de Mimate, nom antic de Mende. Quan els alamans, comandats per Crocus, van envair la G\xc3\xa0lia, el van trobar i el van fer ostatge, tot demanant als habitants de Mende que donessin la ciutat a canvi de la vida del bisbe. Privat es neg\xc3\xa0 a fer el bescanvi i els alamans van colpejar-lo i mutilar-lo fins a deixar-lo per mort._NEWLINE_Va morir uns dies despr\xc3\xa9s i fou sebollit al lloc del seu martiri, on despr\xc3\xa9s s\'edific\xc3\xa0 una esgl\xc3\xa9sia que, a partir del segle X, esdevindr\xc3\xa0 bas\xc3\xadlica-catedral de la Mare de D\xc3\xa9u i Sant Privat de Mende.\n_START_SECTION_\nLlegenda del martiri\n_START_PARAGRAPH_\nUna llegenda popular diu que Privat fou tancat en una b\xc3\xb3ta plena de claus amb la punta cap a l\'interior, i llen\xc3\xa7at des de la cova on vivia, amunt la muntanya, fins a la ciutat.\n_START_SECTION_\nVeneraci\xc3\xb3\n_START_PARAGRAPH_\nEs conserva la seva cova a Mende, que esdevingu\xc3\xa9 meta de pelegrinatge. Cap al 1315 s\'hi instal\xc2\xb7l\xc3\xa0 una col\xc2\xb7legiata, Saint-Privat-La Roche, que desaparegu\xc3\xa9 definitivament en 1793. El 1850 s\'hi erig\xc3\xad una capella, on es conserva una rel\xc3\xadquia del sant._NEWLINE_La festivitat del sant \xc3\xa9s el 21 d\'agost, per\xc3\xb2 tamb\xc3\xa9 se celebra el tercer diumenge posterior a Pasqua (commemoraci\xc3\xb3 de la descoberta de les rel\xc3\xadquies en 1170) i el tercer diumenge d\'octubre (trasllat de les rel\xc3\xadquies).'